ລມຕ ປ້ອງກັນປະເທດ ສຫລ ເດີນທາງໄປ ອັຟການິສຖານ ໂດຍບໍ່ໄດ້ປະກາດ ລ່ວງໜ້າ
ການຢ້ຽມຢາມນີ້ ມີຂຶ້ນບໍ່​ເທົ່າ​ໃດ​ມື້ ຫຼັງຈາກທີ່ພວກຫົວຮຸນແຮງ ຕາລີບານ 10 ຄົນ ໄດ້ສັງຫານຢ່າງໜ້ອຍ 140 ຄົນ ໃນການບຸກໂຈມຕີ ທີ່ຮ້າຍແຮງທີ່ສຸດ ໃນຮອບ 16 ປີ.
ລັດຖະມົນຕີປ້ອງກັນປະເທດ ສະຫະລັດ ທ່ານ Jim Mattis ໄດ້ເດີນທາງໄປຮອດ ອັຟການິສຖານ ຊຶ່ງເປັນການຢ້ຽມຢາມ ທີ່ບໍ່ໄດ້ປະກາດລ່ວງໜ້າ ເພື່ອປຶກສາຫາລື ກ່ຽວກັບສະຖານະການ ດ້ານຄວາມໝັ້ນຄົງຂອງອັຟການິສຖານກັບບັນດາຜູ້ນຳ ທາງການເມືອງ ແລະ ທະຫານ ຄາດກັນວ່າ ທ່ານ Mattis ຈະພົບປະກັບ ນາຍພົນສະຫະລັດ ທ່ານ John Nicholson ຜູ້ບັນຊາການ ກອງກຳລັງພາກພື້ນດິນ ຂອງນາໆຊາດ ໃນອັຟການິສຖານ ພ້ອມກັນກັບ ປະທານາທິບໍດີ ອັຟການິສຖານ ທ່ານ Ashraf Ghani ແລະ ບັນດາເຈົ້າໜ້າທີ່ ຂັ້ນສູງ ຄົນອື່ນນຳດ້ວຍ ການຢ້ຽມຢາມນີ້ ມີຂຶ້ນບໍ່ເທົ່າໃດມື້ ຫຼັງຈາກທີ່ພວກຫົວຮຸນແຮງ ຕາລີບານ 10 ຄົນ ໄດ້ສັງຫານຢ່າງໜ້ອຍ 140 ຄົນ ໃນການບຸກໂຈມຕີທີ່ຮ້າຍແຮງທີ່ສຸດ ຕໍ່ຄ້າຍທະຫານ ອັຟການິສຖານ ໃນຮອບ 16 ປີ ພວກຫົວຮຸນແຮງ ໄດ້ແຕ່ງໂຕເປັນທະຫານອັຟການິສຖານ ເວລາພວກເຂົາເຈົ້າ ໄປ ເຖິງກອງບັນຊາການໃຫຍ່ ທະຫານກອງທັບແຫ່ງຊາດ ອັຟການິສຖານ ຢູ່ທີ່ເມືອງ Mazar-i-Sharif ຊຶ່ງເປັນເມືອງເອກຂອງແຂວງ Balkh ນາຍພົນ Mohammad Radmanesh ໂຄສົກຂອງ ກະຊວງປ້ອງກັນປະເທດ ອັຟການິສຖານ ໄດ້ກ່າວວ່າ ພວກຫົວຮຸນແຮງ ໄດ້ຮັບອະນຸຍາດໃຫ້ເຂົ້າໄປໃນຄ້າຍ ໂດຍປາດສະຈາກການກວດສອບທີ່ຖືກຕ້ອງທັງໝົດ ຫຼັງຈາກທີ່ພວກເຂົາ ໄດ້ອ້ອນ ວອນ ຂໍນຳເອົາຊາຍຄົນນຶ່ງ ຢູ່ໃນລົດ ຜູ້ທີ່ອາບເລືອດຢູ່ນັ້ນ ເຂົ້າໄປຮັກສາຢ່າງຮີບດ່ວນ ພວກຕາລີບານ ໄດ້ອ້າງເອົາຄວາມຮັບຜິດຊອບ ໃນການໂຈມຕີດັ່ງກ່າວ ແລະ ເວົ້າວ່າ ມັນເປັນການຕອບໂຕ້ຕໍ່ການສັງຫານພວກຜູ້ປົກຄອງແຂວງ Kunduz ແລະ Baghlan ທີ່ຖືກແຕ່ງຕັ້ງໂດຍກຸ່ມຕາລີບານ ເມື່ອບໍ່ດົນມານີ້ ລັດຖະບານຂອງອັຟການິສຖານ ກຳລັງສືບສວນ ເຫດການດັ່ງກ່າວນີ້ຢູ່ ທ່ານ Mattis ພວມຢ້ຽມຢາມ ອັຟການິສຖານ ໃນຂະນະທີ່ ປະຊາຊົນອັຟການິສຖານ ພວມລໍຖ້າຟັງ ການປະກາດ ຂອງປະທານາທິບໍດີ Ghani ກ່ຽວກັບແຜນການ ຄວາມ ໝັ້ນຄົງ ເປັນເວລາ 4 ປີ ຂອງປະເທດ ໃນໄລຍະສອງສາມສັບປະດາຂ້າງໜ້ານີ້